Joosep Usk

Joosep Usk (22. märts 1903 Vihula vald, Virumaa – 24. jaanuar 1954 Tallinn) oli eesti põlevkivikeemik.

Joosep Usk õppis 1924–1930 Tartu Ülikoolis keemiat ja sai keemiamagistriks 1931. Lõputöö: Eesti põlevkivibensiini destilleerimise võimaluste uurimus. Joosep Uskil oli patent põlevkivist bensiini tegemiseks. Joosep Usk töötas Tartu Ülikooli juures tegutsenud Keemia Instituudis, mis viidi hiljem üle Tallinna.  

Joosep Usk lõpetas Tartu Ülikooli Inglise-Austraalia firma Goldfields stipendiaadina. Goldfields rajas Kohtla-Nõmmele põlevkivikaevanduse ja põlevkivikeema tööstuse. Joosep Usk elas üliõpilasena Tartus Kastani tänaval. 5. jaanuaril 1933 abiellus ta Marta Margarete Lembergiga, kellega oli tutvunud Virumaa üliõpilaskogus. Laulatus toimus Rakvere Kolmainu kirikus. Joosep Usk asus koos abikaasaga elama Väike-Tähe tänavale perekond Tähele kuuluvasse majja. 1936. aastal, kui Keemia Instituut viidi üle Tallinna, läks sinna tööle ka Joosep Usk.  

Joosep Usk oleks läinud 1939. aastal Kohtla-Nõmme põlevkivitööstuse direktoriks, kuid ta ei saanud enne ametisse, kui senine direktor lahkuma pidi. Tollane inglasest direktor ootas sel pääsemist Inglismaale, mida takistas puhkenud sõda. (Lõpuks pääses inglane Siberi ja Jaapani kaudu Inglismaale.) Joosep Usk oli eelmise direktori lahkumiseni Kohtla-Nõmmel tööl insener-direktorina ehk põlevkivitööstuse tehnoloogia tehnika juhina.  

Joosep Usk kirjutas lisaks magistritööle ka kaks doktoritööd. Esimene doktoritöö, mis valmis 1939. aastal, oli inglise keeles. Segaste aegade tõttu jäi töö kaitsmata. Teisel korral 1951-1952 ei saanud ta doktoritööd kaitsta seetõttu, et Nõukogude võimuorganid pidasid teda kodumaa reeturiks. 14. juunil 1941 oli Uskide pere küüditamisele määratud perekondade hulka. Teda ei viidud ära tänu sellele, et tollane kaevur-direktor hr. Milder ütles küüditajatele, et Uskiga on aega.   

1944. aasta lõpul planeeris perekond põgenemist Rootsi. Ehitusinsener Roman Holostov (kes oli olnud Kressaare Gümnaasiumis Viktor Kingissepa pinginaaber), kellel oli korter Poska tänaval, andis oma suure korteri Uskide perele elamiseks. Seal ootas perekond võimalust paadile saada. Prooviti paar korda, kuid paati ei tulnud.   

Kui professor Kogermann oli tagasi tööl Tallinna Keemiainstituudis, sai Joosep Usk instituudi põlevkivikeemia sektori juhatajaks. Repressioonide tõttu sai Joosep Uskist mõni aeg hiljem aga vanemteaduslik töötaja ning ta käis sageli Pagari tänaval ülekuulamistel. Teine doktoritöö valmiski sel ajal, kui doktoritöö kaitsmine oli välistatud seoses sellega, et teda peeti nõukogude võimu poolt "kodumaa reeturiks" ("izmennik rodinõ").  

Joosep Usk oli laia silmaringiga hinnatud keemik, kes oli reisinud Rootsis, Inglismaal ja Saksamaal. 

Isiklikku
Joosep Uskil (isa – Anton Usk, ema – Maria Usk) oli kolm venda ja neli õde. Aleksander Usk (meremees), Julius Usk (kodutalu pidaja Puusepa talus Haili külas Vihula vallas), Rudolf Usk (Rakvere mööbliettevõtte omanik), Liisa Usk (abielludes Seene), Mahda Usk (abielludes Uukkivi), Hilda Usk (abielludes Bergström), Anette Usk (abielludes Karu). 

Joosep Uski lähimasse sõpruskonda kuulus muusikateadlane Karl Leichter, kes oli Joosep Uski teise lapse Jaak Otu Uski (22. märts 1937 – 1980) ristiisa. 

 Kirjandus 
Album Academicum Universitas Tartuensis 1918–1944. II köide. Tartu, 1994. lk. 337.

Kategooria:Eesti keemikud
Kategooria:Tartu Ülikooli matemaatika-loodusteaduskonna vilistlased
Kategooria:Virumaa Üliõpilaskogu liikmed
Kategooria:Sündinud 1903
Kategooria:Surnud 1954